KIRJALLINEN KYSYMYS E-2825/02 esittäjä(t): Kathleen Van Brempt (PSE) komissiolle. Yhdysvaltain Congo Basin Forest Partnership -aloite Kongon suistoalueen metsien suojelemiseksi — Komission kanta.



Virallinen lehti nro 110 E , 08/05/2003 s. 0111 - 0111



KIRJALLINEN KYSYMYS E-2825/02 esittäjä(t): Kathleen Van Brempt (PSE) komissiolle (8. lokakuuta 2002) Aihe: Yhdysvaltain Congo Basin Forest Partnership -aloite Kongon suistoalueen metsien suojelemiseksi Komission kanta Ulkoministeri Colin Powell esitteli YK:n kestävän kehityksen kokouksessa Johannesburgissa Congo Basin Forest Partnership -nimisen Yhdysvaltain aloitteen Kongon suistoalueen metsien suojelemiseksi. Yhdysvaltojen on määrä antaa viiden vuoden aikana noin 60 miljoonaa dollaria tukeakseen kyseistä aloitetta, jonka toteutusta tukevat Keski-Afrikan asianosaiset valtiot, muut lahjoittajavaltiot ja eräät valtioista riippumattomat kumppanit. Haluaisin mielelläni kuulla, mikä on komission kanta tähän aloitteeseen. Aikooko komissio eräiden jäsenvaltioiden tavoin osallistua siihen? Jos vastaus on kielteinen, miksei se ota siihen osaa? Jos vastaus on myönteinen, miksi Yhdysvallat esitteli tämän aloitteen yksipuolisesti jättäen EU:n siten alakynteen sekä tiedotusvälineiden kiinnostuksen kannalta että poliittisessa mielessä, vaikka 7 päivänä marraskuuta 2000 annetulla Euroopan parlamentin ja neuvoston asetuksella (EY) N:o 2494/2000(1) toimenpiteistä kehitysmaissa olevien trooppisten ja muiden metsien säilyttämisen ja kestävän hoidon edistämiseksi myönnetään vuosien 2000 ja 2006 välisenä aikana 249 miljoonan euron suuruinen tuki, mikä on merkittävästi enemmän kuin Yhdysvaltojen esitykseen sisältyvä apu? (1) EYVL L 288, 15.11.2000, s. 6. Poul Nielsonin komission puolesta antama vastaus (18. marraskuuta 2002) Komissio, Belgia, Saksa, Ranska ja Yhdistynyt kuningaskunta ovat kaikki osapuolia Congo Basin Type II Partnership for Forests -kumppanuushankkeessa, joka käynnistettiin syyskuussa 2002 YK:n kestävän kehityksen kokouksessa. Kehitysyhteistyöstä vastaava komission jäsen tapasi Yhdysvaltain ulkoministerin hänen kutsustaan hankkeen käynnistämistilaisuudessa Johannesburgissa 2. syyskuuta 2002 ja käytti kokouksessa puheenvuoron eurooppalaisten osapuolten nimissä. Kumppanuushankkeen yhteisessä käynnistämistilaisuudessa olivat läsnä myös Etelä-Afrikan ja Kongon tasavallan hallitusten edustajat sekä erään kansalaisjärjestön edustaja. Komissio katsoo, että kehitysapu saadaan toimitettua tehokkaimmin perille kiinnittämällä enemmän huomiota avunantajien toimien koordinointiin kuin kilpailuun tiedotusvälineiden huomiosta. Komissio aikoo käyttää noin 42 miljoonaa euroa Keski-Afrikan alueen metsien ja ympäristön hyväksi vuosina 20022006 asiaan liittyvissä maa- ja aluestrategioissa esitetyn suunnitelman mukaisesti. Tämä määrä myönnetään sen noin 200 miljoonan euron lisäksi, jonka komissio on jo myöntänyt alueen metsiä ja ympäristöä varten vuodesta 1988 lähtien. Vaikka kehitysmaiden trooppisia metsiä ja ympäristöä koskevassa budjettikohdassa B7-6200 on varattu 249 miljoonaa euroa vuosille 20022006, se hallinnoidaan avoimen ehdotuspyynnön kautta ja sen on tasapainotettava keskenään kilpailevat rahoituspyynnöt eri alueiden osalta. Tästä rahoitusvälineestä saatavien varojen uskotaan kuitenkin edistävän myös kumppanuutta. Komissio pyytää panemaan merkille, että sen aikomus osallistua Congo Basin Forest Partnership -hankkeeseen on myös huomioitu komission hiljattain hyväksymässä Keski-Afrikkaa koskevassa alueellisessa strategiassa. Yhteisön kehitysavulla tuetaan alueellisia pyrkimyksiä säilyttää Kongon suistoalueen metsät ja luonnonvarat ja varmistaa kestävä metsänhoito alueella. Kokonaistavoitteena on edesauttaa alueen kansojen ja tulevien sukupolvien köyhyyden vähentämistä säilyttämällä Keski-Afrikan luonnon monimuotoisuus ja ekosysteemit. Yhteisön välineiden keskinäisen täydentävyyden varmistamiseksi haetaan yhteisrahoitusta muiden rahoitusvälineiden kanssa, kansalliset maaohjelmat ja lähialueiden alueelliset ohjelmat mukaan luettuina.